SKRIFTLIG FORESPØRGSEL P-1440/02

af Mario Mantovani (PPE-DE) til Kommissionen

(15. maj 2002)

Om: Radioaktivt affald i Ispra

I forbindelse med en forespørgsel indgivet den 4. februar 2000 til Kommissionen om radioaktivt affald på Det Fælles Forskningscenter i Ispra (skriftlig forespørgsel E-0217/00(1)) svarer kommissæren med ansvar for forskning, Busquin, at affaldet er oplagret på dertil indrettede steder under passende overvågning og at Kommissionen i samarbejde med de italienske myndigheder ville foretage en kontrol af forseglingen.

Hvad er resultaterne af denne kontrol og hvilke oplysninger råder Kommissionen nu over? Hvilke forsikringer kan man give borgerne i området, der er meget bekymrede over de mulige farer, som de udsættes for på grund af den manglende bortskaffelse og manglen på styring af affaldet fra nukleare installationer?

Hvad er slutdestinationen for disse affaldsrester? Er det endelige oplagringssted for det nævnte affald blevet udpeget? I så fald, kan vi få mere at vide?

(1) EFT C 330 E af 21.11.2000, s. 104.

Svar afgivet på Kommissionens vegne af Philippe Busquin

(14. juni 2002)

I henhold til Euratom-traktatens artikel 8 har Kommissionen ansvaret for forvaltningen af nukleare anlæg under hele deres levetid, indtil de er nedrevet og området retableret. Overholdelse af den nationale lovgivning og EU-lovgivningen kræver derfor, at Det Fælles Forskningscenter (FFC) nedlukker de nukleare anlæg, der er taget ud af drift, og forvalter affaldet derfra. FFC's nedluknings- og affaldsforvaltningsprogram, der løber over ca. 20 år, har som endeligt mål den såkaldte fase 3 (dvs. en sådan status, at området og bygningerne kan tages i brug til andre formål), således som Den Internationale Atomenergiorganisation (IAEA) anbefaler.

I 1999 blev der afsat specifikke pengemidler til dette program(1), og siden da er der iværksat en række aktiviteter, bl.a. modernisering og/eller opførelse af behandlingsanlæg (f.eks. til behandling af flydende affald og dekontamineringsanlæg), karakterisering af affald i deponier, rekonditionering af gammelt affald og fjernelse af bestrålet brændsel. De årlige bevillinger hertil er steget støt fra 3,8 mio. EUR i 1999 til 10,24 mio. EUR i 2002. Der er bedt om 13 mio. EUR i 2003.

Hvad angår anlægget i Ispra, er alle ovennævnte aktiviteter gennemført i nært samarbejde med de italienske myndigheder (ANPA) og under deres tilsyn. Drøftelserne med myndighederne er mundet ud i et detaljeret program for affaldsforvaltningen, udformning af de affaldsbehandlingsanlæg, der skal opføres på stedet, og en beskrivelse af, hvordan det allerede oplagrede affald skal rekonditioneres. Heri indgår opførelse af karakteriseringsanlæg, et anlæg til behandling af fast affald og et specifikt mellemlager; arbejdet herpå er sat i gang.

Udformningen af dette mellemlager i samarbejde med ANPA har særlig betydning. Det behandlede affald anbringes midlertidigt i dette lager, mens det afventer videre transport til dets endelige bestemmelsessted. Det nationale lager udpeges i Italien i overensstemmelse med europæisk og italiensk lovgivning.

Når Kommissionen har modtaget de almindelige oplysninger, som den italienske regering skulle fremkomme med i god tid inden demonteringen begynder, afgiver den i henhold til artikel 37 i Euratom-traktaten sin udtalelse om planen for deponering af det radioaktive affald.

FFC har for at berolige den omkringboende befolkning taget en række initiativer. Der er arrangeret særlige møder med borgmestrene og andre repræsentanter i byerne i området, hvor der er fremlagt en generel beskrivelse af nedlukningsprogrammet. Der er tillige uddelt foldere, der viser både nedlukningsprogrammet og det dertil knyttede miljøovervågningsprogram, og der er planer om endnu flere tiltag. Der skal afholdes endnu et møde med beboerne i området i oktober/november 2002.

(1) KOM(1999) 114 endelig udg.